विशाल लक्ष्य का पीछा करने उतरी ट्रिनबागो की शुरुआत अच्छी नहीं रही। सलामी बल्लेबाज सुनील नारेन 9 और क्रिस लिन महज 4 रन बनाकर आउट हो गए। 20 रन तक ही टीम के 2 विकेट गिर गए। कॉलिन मुनरो ने 25 रनों की पारी खेलकर टीम को संभालने की कोशिश की लेकिन 71 के स्कोर पर वो भी आउट हो गए। यहां से सेंट लूसिया की जीत तय नजर आने लगी थी लेकिन ब्रेंडन मैकलम (68 रन, 42 गेंद, 3 चौके, 6 छक्के) और डैरेन ब्रावो (94 रन*, 36 गेंद, 6 चौके, 10 छक्के) ने चौथे विकेट के लिए 137 रनों की मैराथन साझेदारी कर अपनी टीम को जीत दिला दी।